《留守太尉潞国文公宠示耆年会诗次韵继和》
宋代·苏颂

四登台衮垂三纪，三镇神崧第二春。
会老特过丞相阁，开筵仍具大官珍。
追寻故事图形在，喜遇承平笑语频。
叙述须归大手笔，唱酬俱是两都宾。
贵如方岳虞咨牧，清比西山晋列真。
盛集古今应未有，谩夸灵鹫会中人。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。